רשות ההגבלים העסקיים פירסמה היום, 26.3.14, את התנאים החדשים שבכפוף להם יאושר מיזוג בין בזק החברה הישראלית לתקשורת בע"מ לבין די.בי.אס שירותי לוויין (1998). התנאים מתפרסמים לאחר חמישה חודשי שימוע של הציבור בעקבות טיוטת תנאים שפורסמה בתחילת חודש נובמבר האחרון.
בשנת 2006 התנגדה הממונה לכך שבזק תגדיל את אחזקותיה ביס ותחצה את רף ה- 50% באחזקותיה ביס. בזק עררה על ההחלטה בפני בית הדין להגבלים עסקיים, אשר קיבל את עמדת בזק וקבע כי יש לאשר את המיזוג בכפוף לתנאים, אולם בערעור שהגישה רשות ההגבלים העסקיים לבית המשפט העליון על החלטת בית הדין התקבלה עמדת הממונה לפיה המיזוג העלה חשש סביר לפגיעה משמעותית בתחרות, ונאסר על ביצוע המיזוג.
לאחר סיום ההליכים, בשנת 2009, ביקשה קבוצת יורוקום לרכוש את גרעין השליטה בבזק. מכיוון שיורוקום החזיקה בעצמה כ-32% ממניות יס, הוביל המיזוג למצב בו בעלת השליטה בבזק (יורוקום) הנה גם בעלת השליטה בחברת יס. על רקע זה, כתנאי לאישור המיזוג בין יורוקום לבזק חויבה יורוקום למכור את מניותיה ביס. עד לביצוע חובת המכירה הופקדו מניות יורוקום ביס בידי נאמן.
בשנה האחרונה ערכה רשות ההגבלים העסקיים בדיקה מחודשת של התנאים לאור בקשת חברת יורוקום. הבדיקה העלתה כי מאז ההחלטה להתנגד למיזוג בין בזק ליס חלו בתחום התקשורת בארץ מספר שינויים. בין היתר עלה כי בשנים האחרונות חלו שיפורים טכנולוגיים הן בתשתית האינטרנט של בזק והן בתחום השידורים באינטרנט באופן שמאפשר כיום, יותר מבעבר, לשדר שידורי טלוויזיה על גבי רשת האינטרנט הפתוחה. על פני הדברים, עובדה זו מקלה על מתחרים פוטנציאליים להיכנס לשוק הטלוויזיה הרב ערוצית. כמו כן נראה כי כיום ישנם מספר מתחרים פוטנציאליים אשר נמצאים על סף כניסה לשוק הטלוויזיה, עובדה אשר מפחיתה באופן משמעותי את הפגיעה התחרותית הנובעת מגריעתה של בזק כמתחרה בתחום זה. התנאים החדשים, שבכפוף אליהם מאושר המיזוג, נועדו למנוע מהחברה הממוזגת להקשות על גופים המבקשים להיכנס לתחום שידורי הטלוויזיה על גבי תשתית האינטרנט.
הנימוקים המלאים של ההחלטה יפורסמו בקרוב במסמך נפרד.
בזק לא תטיל כל מגבלה על צריכת שירותי תשתית אינטרנט הנובעת מנפח הגלישה המצטבר של הלקוח. בכלל זה בזק לא תקבע את מחיר ואיכות שירותי תשתית האינטרנט על פי נפח הגלישה המצטבר של הלקוח.
אי חיוב ספקי אינטרנט (ISP) בגין צריכת שירותי אינטרנט הנובעת משידורי טלוויזיה רב ערוצית על גבי האינטרנט. משמעות הדבר היא כי במסגרת חיובם של ספקי האינטרנט בתשלום בגין חיבורם לתשתית האינטרנט של בזק ("תשלומי גיגות"), בזק תפחית את החיובים הנובעים מצפיה בשידורי טלוויזיה רב-ערוצית על גבי רשת האינטרנט. לעניין זה נקבע כי שיעור הצריכה הנובע משידורי הטלוויזיה הרב ערוצית באינטרנט יוערך על בסיס מכפלת מספר מנוייו של ספק הטלוויזיה הרב ערוצית, כפי שידווח לבזק על ידי ספק הטלוויזיה, ברוחב פס של 2 יחידות מגה סיביות לשניה (Mbps).
3. בזק לא תגרום להגבלה או לחסימה של האפשרות הנתונה ללקוח לעשות שימוש בכל שירות או יישום המסופקים על גבי רשת האינטרנט בכל עת, במישרין או בעקיפין, לרבות בדרך של קביעת תעריפים או באמצעים טכנולוגיים.
4. שירותי הטלוויזיה של בזק ימכרו ויסופקו בתנאים שוויוניים לכל לקוחות בזק, בין אם אלו רוכשים מבזק שירותי תקשורת נוספים ובין אם לאו. מחיר שירותי הטלוויזיה במסגרת סל שירותים יוצג בנפרד משאר השירותים.
5. שירותי תשתית האינטרנט של בזק, ימכרו ויסופקו בתנאים שוויוניים לכל לקוחות בזק בין אם אלו רוכשים מבזק שירותי תקשורת נוספים, ובין אם לאו.
6. בזק ויס תבטלנה את כל הסדרי הבלעדיות שהן צד להם בנוגע לתכני טלוויזיה שאינם הפקות מקור, ולא תהיינה עוד צדדים להסדרי בלעדיות כאלו. יובהר, כי בהסדרי הבלעדיות הנזכרים בסעיף זה לא נכללים הסדרי בלעדיות כלפי בעלי רשיונות לשידורים, כמפורט בהחלטה.
7. החל מיום אישור המיזוג ולמשך שנתיים, בזק לא תמנע מאף גורם, למעט מי שהינו בעל רישיון לשידורים במועד החלטה זו, מלרכוש זכויות בהפקות מקור. כלל זה לא יחול על הפקות חדשות, כהגדרתן בהחלטה.
ש: האם בזק ויס יוכלו להציע סל שירותים מתחרה לחברת הוט?
ת: כן, בכפוף למגבלות שקיימות על בזק מצד משרד התקשורת. החבילה שתצענה יס ובזק תוכל לכלול שירותים דומים לאלו שהוט מציעה, בתנאי שניתן יהיה לרכוש את שירותי הטלוויזיה של יס בנפרד באותו מחיר שבו הוא מוצע במסגרת רכישת הסל.
ש: מדוע הוטלה מגבלה על סל השירותים?
ת: על מנת למנוע מבזק להעלות באופן מלאכותי את מחיר התשתית ובד בבד להוריד את מחיר הטלוויזיה. אסטרטגיה מעין זו עשויה שלא להוריד את מחיר החבילה לצרכן, ויחד עם זאת לגרום להצעות של מתחרים, המשדרים טלוויזיה על גבי האינטרנט, להפוך לא כדאיות מול הלקוחות.
ש: האם בזק תוכל לגבות סכום יותר גבוה מלקוחות בשל נפח גלישה גדול? למה זה משמעותי?
ת: אחד התנאים שקבעה הרשות הוא שבזק לא תוכל להגביל לקוחות בשימוש בתשתית האינטרנט, ובכלל זה גם לא תוכל להגבילם על בסיס נפח הגלישה. נפח הגלישה של הצרכן גדל משמעותית במקרה של צפייה בווידאו (בכל צורה שהיא, בין אם קטעי יוטיוב, אירוע ספורט בסלולארי או צפייה בווידאו באתרי חדשות). כדי לסבר את האוזן, נפח הגלישה הכולל שבו משתמשים אזרחי ישראל צמח בשלוש השנים האחרונות פי 3-4.
כניסה של שחקנים חדשים לתחום שירותי הטלוויזיה באינטרנט תגדיל משמעותית את נפח הגלישה אותו יצרכו הלקוחות, ולכן שינוי אופן החיוב ללקוח כך שהתשלום יתייחס גם לנפח הגלישה התקופתי עשוי לייקר ולהקשות על הצפיה בתכנים טלוויזיוניים באינטרנט.
ש: אלו צעדים נוספים נעשים כדי לעודד כניסה של מתחרים מול יס-בזק והוט?
ת: יס תבטל הסכמי בלעדיות בנוגע לתכנים טלוויזיוניים, למעט כלפי בעלי רשיונות שידור קיימים, וכתוצאה מכך, מתחרים חדשים שייכנסו לתחום הטלוויזיה יוכלו לרכוש סדרות שמשודרות כיום באופן בלעדי ביס.